**Jaroslav Haščák** (\* 30. august 1969, Ďurková) je slovenský podnikateľ a finančník, jeden z partnerov finančnej skupiny PENTA INVESTMENTS LIMITED.

Štúdium
-------

Haščák študoval na gymnáziu v Starej Ľubovni, odkiaľ pochádza. Keďže sa hlásil na vysokú školu na MGIMO do Moskvy, posledný ročník gymnázia absolvoval v prípravke na štúdium v zahraničí na Gymnáziu v Banskej Štiavnici. V roku 1987 bol prijatý na Moskovský štátny inštitút medzinárodných vzťahov (MGIMO), kde študoval až do roku 1993 s prestávkou medzi rokmi 1991-1992, kedy študoval na Pekinskej univerzite. Na prijatie na MGIMO bola potrebná lojalita ku komunistickému režimu a z absolventov sa formovali väčšinou pracovníci pre rezort zahraničných vecí alebo pre tajné služby[chýba zdroj]. Počas štúdia čínštiny a juhovýchodnej Ázie sa Haščák spoznal so svojimi spolužiakmi a neskoršími partnermi z Penty, Marekom Dospivom a Jozefom Oravkinom. Haščák sa ku štúdiu v Moskve hlási, univerzitu považuje za veľmi kvalitnú školu a tiež ju podporil finančným darom vo výške 15 000 €.

Podnikanie
----------

Haščák o sebe tvrdí, že v začiatkoch podnikania s Marekom Dospivom zbohatli na dovoze oblečenia z Číny, ktoré predávali okolo roku 1992 vo vtedajšom Československu. Spoločne s ďalším budúcim partnerom, Jozefom Oravkinom, začali Dospiva a Haščák v Bratislave obchodovať na rozvíjajúcom sa trhu s cennými papiermi. Na konci roku 1993 založili firmu Penta Brokers, do ktorej prizvali Martina Kúšika a Juraja Herka. Všetci partneri Penty boli spolužiakmi zo štúdií v Moskve alebo v Banskej Štiavnici. Názov spoločnosti Penta tak symbolizuje päť spoločníkov vo firme.

Obchodný register Slovenskej republiky viedol Haščáka ku koncu februára 2012 vo funkciách:

* od 23. septembra 2006 „vedúci organizačnej zložky" spoločnosti PENTA INVESTMENTS LIMITED
* od 25. novembra 2011 člen dozornej rady Penta Investments, s. r. o.
* od 1. októbra 2002 člen predstavenstva WFSE, a.s.. Táto spoločnosť bola známa ako Penta Group, a. s.
* spolumajiteľ REJA Leasing, spol. s r.o.

Jaroslav Haščák sa vďaka podielu v skupine Penta, ktorá podniká vo viacerých oblastiach vrátane zdravotníctva (poisťovňa Dôvera), pravidelne zaraďuje medzi najbohatších Slovákov, v roku 2018 sa umiestnil na treťom mieste s odhadovaným majetkom 830 miliónov eur.

Politické angažovanie
---------------------

Haščák je spájaný s politickou stranou NÁDEJ, ktorej vznik skupina Penta finančne podporila s cieľom získať po parlamentných voľbách v roku 2006 post ministra zdravotníctva SR. Podľa spisu Gorila ponúkal Haščák 10 miliónov korún Marošovi Šefčovičovi, vtedajšiemu veľvyslancovi SR pri EÚ, aby sa postavil do vedenia strany. Ten to však, rovnako ako neskôr Richard Rybníček, odmietol. V prípravnom výbore strany boli Jirko Malchárek, Jozef Špirko, Alexandra Novotná a Jozef Mihál. Strana vo voľbách neuspela, získala len 0,63% hlasov a de facto prešla do nečinnosti v roku 2008. V rozhovore s Jirkom Malchárkom v roku 2006 Haščák povedal: "Demokracia je na hovno systém. Volič nič o ničom nevie, volič je hovno."

### Kauza Gorila

*Bližšie informácie v hlavnom článku: Kauza Gorila*
Haščák je údajne jeden z hlavných aktérov tzv. kauzy Gorila. Mal sa stretávať s politikmi a diskutovať s nimi o províziách a úplatkoch. Rozhovory, ktoré sú opísané v spise však označil za nepravdivé. Podľa vlastných slov „čiastkové informácie" z Gorily videl už koncom roku 2006, doniesť mu ich mali ľudia, ktorí za to chceli peniaze, ale on im žiadne nedal. Komplexne Gorilu „videl až od Nicholsona" v roku 2008.  
Haščák sa od vypuknutia kauzy s novinármi stretol prvýkrát koncom februára 2012. Neželal si zverejniť zvukový ani video záznam. Na otázku či je Gorila pravdivá odpovedal: „Sú pravdivé osoby, sú pravdivé transakcie, sú pravdivé niektoré súvislosti. Kontext je nepravdivý. Nekorumpovali sme žiadneho politika a ani inú verejne činnú osobu. Ja ani nikto z Penty. Nemali sme dôvod ich korumpovať."

Haščák podal na autora knihy o kauze Gorila Toma Nicholsona žalobu. Okresný súd Bratislava I jeho žiadosti vyhovel a 30. januára 2012 zastavil publikáciu Nicholsonovej knihy. Krajský súd však rozhodnutie okresného súdu zamietol a umožnil tak jej vydanie.

Haščáka 1. decembra 2020 zadržala a vypočula Polícia SR a v súvislosti s kauzou gorila ho obvinila z korupcie. Zostal vo väzbe a ďalší deň s ním obvinili aj Ľubomíra Arpáša a jeho manželku Danu. Redakcia Aktualít tvrdí, že zatknutia súviseli s obchodovaním s nahrávkou Gorila, o ktorej urobili rozhovor s Arpášom už v roku 2015. Arpáš, v tom čase (do 2006) bol šéfom kontrarozviedky SIS a podľa Gorily mal dostať až šesť miliónov korún za predaj nahrávok z odpočúvania Pente a Jirkovi Malchárkovi.  Z väzby bol Haščák prepustený 7. januára 2021.

Dňa 19. marca 2024 uviedol Úrad špeciálnej prokuratúry, že v kauze Gorila obvinil 5 osôb, ktoré čelia stíhaniu za trestný čin založenia a podpory zločineckej skupiny a korupčné trestné činy. Štyri z týchto osôb sú obvinené za zločin porušovania povinností pri správe cudzieho majetku. Podľa médií je jedným z obvinených aj Jaroslav Haščák.

Osobný život
------------

Haščák sa v roku 2006 oženil s manželkou Valériou. V roku 2011 sa im narodil syn Jakub.

Referencie
----------

1. ↑   *Novozvolení členovia Dozornej rady VSŽ a.s. Košice* [online]. U. S. Steel Košice. Dostupné online.
2. ↑  RINDOŠ, Peter. *Rodáci hovoria o Haščákovi z Penty len v dobrom* [online]. sme.sk, 30.1.2012, [cit. 2012-02-25]. Dostupné online.
3. 1 2   *Skokanom roka v bohatstve je Haščák* [online]. Hospodárske noviny, 3.5.2018, [cit. 2019-05-07]. Dostupné online.
4. 1 2   *Výpis z Obchodného registra Okresného súdu Bratislava I* [online]. Bratislava: Okresný súd Bratislava I, rev. 2012-02-23, [cit. 2012-02-25]. Dostupné online.
5. 1 2  KRAJNIAK, Milan. *Prominentné komunistické detičky. Penta story 16.* [online]. Posledný križiak, 1.12.2014, [cit. 2019-05-07]. Dostupné online.
6. 1 2   *Jaroslav Haščák* [online]. Feminity, [cit. 2019-05-07]. Dostupné online.
7. ↑  KYSEĽ, Tomáš. *Ruský Harvard spájaný s KGB dal Slovensku Lajčáka, Haščáka aj Kukana* [online]. Aktuality.sk, 8.1.2018, [cit. 2019-05-07]. Dostupné online.
8. ↑   *Detail článku* [online]. biztweet.cz, [cit. 2020-09-23]. Dostupné online.
9. ↑   *Penta Story* [online]. Penta Investments, [cit. 2019-05-07]. Dostupné online. Archivované 2019-05-07 z originálu.
10. ↑   *Výpis z Obchodného registra Okresného súdu Bratislava I* [online]. Bratislava: Okresný súd Bratislava I, rev. 2012-02-23, [cit. 2012-02-25]. Dostupné online.
11. ↑   *Výpis z Obchodného registra Okresného súdu Bratislava I* [online]. Bratislava: Okresný súd Bratislava I, rev. 2012-02-23, [cit. 2012-02-25]. Dostupné online.
12. ↑   *Výpis z Obchodného registra Okresného súdu Bratislava I* [online]. Bratislava: Okresný súd Bratislava I, rev. 2012-02-23, [cit. 2012-02-25]. Dostupné online.
13. 1 2  KRAJNIAK, Milan. *Politický projekt Penty. Katastrofa. Penta story 14.* [online]. Posledný križiak, 23.11.2014, [cit. 2019-05-07]. Dostupné online.
14. ↑  DURÁNIKOVÁ, Jarmila. *Jaroslav Haščák : „ Demokracia je na hovno systém "* [online]. Blog SME, 5.2.2012, rev. 2012-02-05, [cit. 2019-05-07]. Dostupné online.
15. ↑   *Súd potvrdil odpočúvanie z Gorily* [online]. Bratislava: TA3, 12.01.2012, rev. 2012-01-12, [cit. 2012-01-26]. Dostupné online. Archivované 2012-01-15 z originálu.
16. 1 2 3 4  FILA, Lukáš. *Haščák: Gorila je fikcia* [online]. sme.sk, 24.2.2012, [cit. 2012-02-25]. Dostupné online.
17. ↑  BURČÍK, Matúš. *Súd vyhovel Pente, Nicholsonovu knihu o Gorile stopol* [online]. sme.sk, 3.2.2012, [cit. 2012-02-25]. Dostupné online.
18. ↑  hdm. Haščáka zadržali a obvinili z korupcie. Penta hovorí o demonštrácii sily. *Pravda* (Bratislava: Perex), 2020-12-01. Dostupné online [cit. 2020-12-01]. ISSN 1336-197X.
19. ↑  AKTUALITY.SK. *Komentár Petra Bárdyho: Ako sme vytočili Pentu prebaľovaním kurčiat* [online]. Aktuality.sk, [cit. 2020-12-02]. Dostupné online.
20. ↑  VAGOVIČ, Marek. *Arpáš: Pre Pentu som robil to isté, čo v tajnej službe* [online]. [Cit. 2020-12-02]. Dostupné online.
21. ↑   *Slovenská speciální prokuratura obvinila Haščáka z korupce* [online]. Česká televize, 2024-03-03, rev. 2024-03-03, [cit. 2024-03-03]. Dostupné online. (po česky)
22. ↑   *Kauza Gorila pokračuje. Slovenská speciální prokuratura den před svým koncem obvinila Haščáka* [online]. Český rozhlas, 2024-03-03, rev. 2024-03-03, [cit. 2024-03-03]. Dostupné online. (po česky)
23. ↑  KYSEĽ, Tomáš a Ján KUCIAK. *Procházka: Gorilu som nedočítal, prišlo mi nevoľno. Penta je pre spoločnosť nebezpečná* [online]. Aktuality.sk, 16.11.2015, [cit. 2019-05-07]. Dostupné online.